钦定古今图书集成/方舆汇编/职方典/第1331卷 > 《创建劝农亭记》林国相
## 钦定古今图书集成/方舆汇编/职方典/第1331卷 > 《创建劝农亭记》林国相

考之《记》曰：“立春，盛德在木，天子乃斋，亲率公卿诸侯
大夫以迎春于东郊。”而《诗》曰：“星言夙驾，税于桑田。”子
舆氏亦曰：“春省耕而补不足。”以斯知迎春之礼，在上
者自昔重之。盖亦以寓劝课之方，而躬督率之勤，无
非为民事计也。国家功令，自大京兆而下至府州县
有司，于春日莫不率由斯典，各率其属，具朝服环击
“土牛者三，此不惟上应古者青圭礼苍帝之义，即乘
时戴星，躬先劝率，义皆攸寓，非所谓重蒸民之粒而
继豳风之响乎？顾礼行贵有其所，而躬率劝相亦当
有舍苃之方。此迎春之亭，在在创建，何独惠阳而阙
之？”予初到时，有事于东郊，见观者塞途，各官方亟拜
于荒坡蓁莽之间，心巳讶之。及至次年又遇霖雨，各
属后露立于滃雾泥淖之中，或时郊行省视，每患暑
雨交侵，即欲一驻足而不可得，心益不自安。用以是
冬捐俸锾之馀，遴委经历夏尚清择县东关外隙地
构堂三楹，扁曰“劝农”；东西构室称是，扁曰“同春”、曰“偕
乐。”于以为说舍之所，成礼之区。亭适完而春聿届，寮
属举杯落成，老稚骈观欢呼，咸顾予曰：“真可谓与民
同乐也已！”后之贤者，循故事而至于斯，祭青帝、勾芒
之神，歌《青阳》，舞《云翘》，固有取焉。而以时行阡陌，进我
髦士，尝其旨否，或亦于是乎在，一举而二典备。是役
也，人其以予为不经耶？若今日亭中一杯酒，散作十
分春，则予与诸大夫敢不勉旃。